Source: https://podnikam.sk/neziskove-organizacie-danove-povinnosti/
Timestamp: 2019-12-13 03:01:56+00:00
Document Index: 1255584

Matched Legal Cases: ['§12', '§ 43', '§12', '§ 12', '§13', '§ 21', '§ 43', '§ 21', '§ 43']

Neziskové organizácie a ich daňové povinnosti | Podnikam.sk '); document.write(''); }
26. augusta 2016 Zdroj Podnikam.sk Tlačiť
Subjekty, ktoré z daňového hľadiska patria medzi neziskové organizácie sú presne vymedzené v zákone o dani z príjmov (§12 ods. 3). V praxi sa najčastejšie vyskytujú neziskové organizácie poskytujúce všeobecne prospešné služby, nadácie a občianske združenia. Mnoho z ostatných typov neziskových organizácií sa týka verejnej správy a pôsobia priamo ako subjekty verejnej správy a preto sa im nebudeme v tomto článku venovať.
Mnoho slovenských podnikateľov v rámci svojej podnikateľskej činnosti prevádzkuje aj nejakú formu neziskovej organizácie. Dôvody sú rôzne. Či už ide o čisto altruistické pohnútky smerom k naozaj všeobecne prospešným službám, alebo ide len o formu optimalizácie daňových povinností, musia tieto subjekty spĺňať pravidlá, ktoré platia pre neziskové organizácie.
Ako už z názvu vyplýva, malo by ísť o subjekty, ktorých prevažná činnosť spočíva v neziskovej aktivite a len výnimočne pôjde o podnikateľskú činnosť.
Aké sú povinnosti registrácie na daňovom úrade
Neziskové organizácie musia ešte pred začatím svojej činnosti riešiť otázku registrácie u správcu dane. Väčšina daňovníkov túto otázku vyrieši tak, že sa registrovať nemusia. Pravidlá registrácie sú rovnaké, ako pre všetky ďalšie subjekty.
Registrácia je potrebná do konca kalendárneho mesiaca po uplynutí mesiaca, v ktorom subjekt získal povolenie alebo oprávnenie na podnikanie – týka sa iba organizácií, ktoré budú vykonávať podnikateľskú činnosť.
Častejším dôvodom registrácie býva zamestnávanie ľudí, za ktorých je potrebné odvádzať preddavky na daň zo závislej činnosti. V tomto prípade platí takisto lehota konca kalendárneho mesiaca po uplynutí mesiaca, v ktorom vznikla povinnosť preddavky zrážať.
Zdaniteľné príjmy u neziskových organizácií
Ak sa na veci pozrieme zjednodušene, platí, že riešenie otázky daní sa týka tých príjmov, ktoré sú podnikateľskými príjmami a nesúvisia s neziskovou činnosťou organizácie. Okrem týchto príjmov podliehajú dani z príjmov aj ďalšie príjmy, vrátane príjmov z predaja majetku, príjmov z nájomného, príjmov z reklám, príjmov z členských príspevkov, príjmov, z ktorých sa daň vyberá zrážkou podľa § 43 a príjmov na základe zmluvy o sponzorstve v športe (§12 ods. 2 zákona o dani z príjmov).
Platí, že ak subjekt dosahuje niektorý z vyššie uvedených príjmov, vchádza takýto príjem do základu dane daňovníka. Pri skúmaní zdaniteľných príjmov musíme vždy vychádzať aj z legislatívneho vymedzenia príjmov, ktoré nie sú predmetom dane a príjmov, ktoré sú od dane oslobodené. Príjmy, ktoré nie sú predmetom dane z príjmov sú taxatívne vymedzené v § 12 ods. 7 zákona o dani z príjmov.
Tento paragraf sa týka predovšetkým neziskových subjektov, nakoľko príjmy takýchto daňovníkov sú obyčajne z jednej z týchto kategórií. Ide napríklad o príjmy získané darovaním okrem darov, ktoré boli poskytnuté poskytovateľovi zdravotnej starostlivosti od držiteľa, príjmy získané dedením, prípadne príjmy z podielu zaplatenej dane na osobitné účely.
Väčšina neziskových organizácií funguje z darovaných príjmov, prípadne z príjmov všeobecne známych, ako 2 % zo zaplatenej dane. Z takýchto príjmov neziskové organizácie daň z príjmov platiť nemusia.
Dôležitým paragrafom je takisto §13 zákona o dani z príjmov, ktorý vymedzuje príjmy oslobodené od dane. Aj keď pôjde o príjem, ktorý by svojim charakterom spĺňal definíciu podnikania, avšak bude sa týkať hlavnej činnosti neziskovej organizácie, dani z príjmov podliehať nebude.
Osobitne chceme upozorniť aj na oslobodenie pri príjmoch z členských príspevkov podľa stanov, štatútu, zriaďovacích alebo zakladateľských listín prijaté záujmovými združeniami právnických osôb, profesijnými komorami, občianskymi združeniami vrátane odborových organizácií, politickými stranami a politickými hnutiami. Právnu formu občianskeho združenia využíva veľa slovenských podnikateľov a za presne splnených podmienok je možné takto prijaté príjmy považovať za príjmy oslobodené od dane.
Daňové výdavky aj u neziskoviek znižujú základ dane
Neziskové organizácie majú podobne, ako klasické podnikateľské subjekty právo na zníženie základu dane cez daňové výdavky. Aby vynaložené výdavky boli aj daňovo uznané, musia samozrejme spĺňať základnú podmienku, a teda, že musí ísť o výdavok (náklad) na dosiahnutie, zabezpečenie a udržanie zdaniteľných príjmov preukázateľne vynaložený daňovníkom a zaúčtovaný v účtovníctve daňovníka.
V súlade s § 21 ods. 1 písm. j) zákona o dani z príjmov daňovými výdavkami nie sú výdavky (náklady) vynaložené na príjmy nezahŕňané do základu dane – t.j. príjmy, ktoré nie sú predmetom dane a príjmy, ktoré sú predmetom dane, ale sú od dane oslobodené.
To znamená, že v daňovom priznaní musia byť odčlenené výdavky, ktoré súvisia s príjmami z hlavnej – neziskovej činnosti a s príjmami, ktoré patria pod dosahovanie zisku, prípadne pod ostatné zdaniteľné príjmy. Toto vyčlenenie sa robí prostredníctvom konkrétnych riadkov v daňovom priznaní k dani z príjmov právnických osôb. Samozrejme je nutné viesť správnu účtovnú evidenciu, z ktorej bude evidentné, ktoré výdavky sa vzťahujú k akým príjmom.
Osobitnú skupinu daňových výdavkov tvoria výdavky, ktoré sa nedajú, vzhľadom k svojmu charakteru, určiť ako výdavky k podnikaniu alebo k neziskovej činnosti. Príkladom sú výdavky na energie. V tomto prípade je vhodné daňové výdavky podložiť internou smernicou, v ktorej bude vyjadrený pomer daňových a nedaňových výdavkov. Tento pomer si určí účtovná jednotka sama a mal by vychádzať z nejakého logického kritéria, aby to nebolo zo strany správcu dane napadnuteľné.
V daňovom priznaní sú niektoré výnimky
Všeobecne platí, že neziskové organizácie nie sú povinné podávať daňové priznanie, ak dosahujú len príjmy, ktoré nie sú predmetom dane alebo pri ktorých bola daňová povinnosť už splnená zrážkou dane podľa § 43 zákona o dani z príjmov.
Občianske združenia majú ešte jednu výhodu v tom, že daňové priznanie nemusia podávať aj vtedy ak majú príjmy vo forme členských príspevkov, ktoré sú pri občianskych združeniach od dane oslobodené.
r. 100 – účtovný výsledok hospodárenia pred zdanením
r. 130 – výdavky (náklady), ktoré nie sú daňovými výdavkami podľa § 21 zákona o dani z príjmov
r. 240 – príjmy, z ktorých sa daň vyberá zrážkou podľa § 43 zákona o dani z príjmov, pričom daňová povinnosť sa vykonaním zrážky dane považuje za splnenú.
Okrem týchto riadkov sa neziskových organizácií týka aj tabuľka C1, ktorú bežní podnikatelia v daňovom priznaní preskakujú.
Vyššie uvedené povinnosti sa týkajú zákona o dani z príjmov. Osobitne musia neziskové organizácie posudzovať aj povinnosti z hľadiska dani z pridanej hodnoty, ktoré sú však vo všeobecnosti rovnaké, ako v prípade klasických podnikateľských subjektov.
daňové povinnostilegislatívne zmeny titulkaNeziskové organizáciePrémiový obsahregistrácia na daňovom úrade